Die geheim van die gesteelde skilderyRita en Jerry Alter (1985) Die 81-jarige Rita Alter is in 2017 oorlede op haar plaas in die klein gemeenskap van Cliff, New Mexico. Haar man Jerry het vyf jaar tevore gesterf. Volgens hul bure was hulle ŉ “oulike egpaar wat hulself nie met ander se sake bemoei het nie”. Dit het egter aan die lig gekom dat die egpaar ŉ gesteelde Willem de Kooning-skildery, Woman-Ochre, ter waarde van meer as $160 miljoen in hul besit gehad het. Die egpaar se susterskind en eksekuteur van hul boedel, Ron Roseman, het egter nie die waarde van die skildery besef nie, en dit vir $2 000 aan ŉ winkel wat in antieke ware spesialiseer, verkoop. ŉ Kenner het dit geïdentifiseer as die oorspronklike skildery en die FBI gekontak. Die groot vraag was – hoe het die Alters dit bekom? Het hulle dit gekoop of het hulle dit op een van hulle eksotiese avonture gevind of het hulle dit self oorspronklik in 1985 gesteel? Mense wat hulle geken het, is huiwerig om te dink dat hierdie stil, vriendelike egpaar, ŉ voormalige onderwyser en spraakterapeut, só kunswerk sou kon steel. ŉ Nuwe leidraad dui egter daarop dat die Alters inderdaad kunsdiewe was: ŉ ou foto van Jerry en Rita Alter wat in 1985 saam met hul familie in Tucson Dankseggingsdag vier. Die egpaar lyk soos die sketse wat destyds deur die veiligheidswag ingedien is van die twee diewe. Die diewe het boonop in ŉ rooi motor van die toneel gevlug – net soos die een waarmee die Alters gery het. Die ondersoek duur al meer as ŉ jaar lank voort. Die FBI wou nie kommentaar lewer voor die saak afgehandel is nie. Lees meer: Washington Post, Tucson.com